รัฐบาลไทย-ข่าวทำเนียบรัฐบาล-กระทรวงมหาดไทย จัดพิธีทำบุญตักบาตรถวายพระราชกุศลและถวายพระพรชัยมงคล เนื่องในโอกาสวันเฉลิมพระชนมพรรษา สมเด็จพระนางเจ้า ฯ พระบรมราชินี 3 มิถุนายน 2566
วันเสาร์ที่ 3 มิถุนายน 2566
03/06/2566
กระทรวงมหาดไทย จัดพิธีทําบุญตักบาตรถวายพระราชกุศลและถวายพระพรชัยมงคล เนื่องในโอกาสวันเฉลิมพระชนมพรรษา สมเด็จพระนางเจ้า ฯ พระบรมราชินี 3 มิถุนายน 2566
กระทรวงมหาดไทย จัดพิธีทําบุญตักบาตรถวายพระราชกุศลและถวายพระพรชัยมงคล เนื่องในโอกาสวันเฉลิมพระชนมพรรษา สมเด็จพระนางเจ้า ฯ พระบรมราชินี 3 มิถุนายน 2566 ด้วยความจงรักภักดีและสํานึกในพระมหากรุณาธิคุณ
วันนี้ (3 มิ.ย. 66) เวลา 06.39 น. ที่วัดราชบพิธสถิตมหาสีมาราม ราชวรวิหาร เขตพระนคร กรุงเทพมหานคร นายสุทธิพงษ์ จุลเจริญ ปลัดกระทรวงมหาดไทย พร้อมด้วย ดร. วันดี กุญชรยาคง จุลเจริญ นายกสมาคมแม่บ้านมหาดไทย เป็นประธานพิธีทําบุญตักบาตรถวายพระราชกุศลและถวายพระพรชัยมงคล เนื่องในโอกาสวันเฉลิมพระชนมพรรษา สมเด็จพระนางเจ้า ฯ พระบรมราชินี 3 มิถุนายน 2566 โดยได้รับเมตตาจากพระเทพวัชรเมธี ผู้ช่วยเลขานุการสมเด็จพระสังฆราช อธิการบดีมหาวิทยาลัยมหามกุฏราชวิทยาลัย รองเจ้าคณะภาค 6-7 และผู้ช่วยเจ้าอาวาสวัดราชบพิธสถิตมหาสีมาราม ราชวรวิหาร นําคณะสงฆ์และสามเณรรับบิณฑบาต โดยมี นายชัยวัฒน์ ชื่นโกสุม รองปลัดกระทรวงมหาดไทย หัวหน้ากลุ่มภารกิจด้านพัฒนาชุมชนและส่งเสริมการปกครองท้องถิ่น นายสมคิด จันทมฤก รองปลัดกระทรวงมหาดไทยด้านบริหาร นายชยาวุธ จันทร อธิบดีกรมที่ดิน นายบุญธรรม เลิศสุขีเกษม อธิบดีกรมป้องกันและบรรเทาสาธารณภัย นายแมนรัตน์ รัตนสุคนธ์ อธิบดีกรมการปกครอง นายพงศ์รัตน์ ภิรมย์รัตน์ อธิบดีกรมโยธาธิการและผังเมือง นายอรรษิษฐ์ สัมพันธรัตน์ อธิบดีกรมการพัฒนาชุมชน นายขจร ศรีชวโนทัย อธิบดีกรมส่งเสริมการปกครองท้องถิ่น คณะผู้ตรวจราชการกระทรวงมหาดไทย นายประสพโชค อยู่สําราญ ที่ปรึกษาปลัดกระทรวงมหาดไทย นางกุลทรัพย์ ชื่นโกสุม ผศ.ดร.ศศิธร จันทมฤก นางวรสุดา รัตนสุคนธ์ นางศลิษา ภิรมย์รัตน์ นางจิณณารัชช์ สัมพันธรัตน์ อุปนายกสมาคมแม่บ้านมหาดไทย ข้าราชการ พนักงานรัฐวิสาหกิจ และภาคีเครือข่ายของกระทรวงมหาดไทย ร่วมในพิธี
โอกาสนี้ นายสุทธิพงษ์ จุลเจริญ ปลัดกระทรวงมหาดไทย และ ดร. วันดี กุญชรยาคง จุลเจริญ นายกสมาคมแม่บ้านมหาดไทย ถวายราชสักการะพระบรมราชานุสาวรีย์พระบาทสมเด็จพระจุลจอมเกล้าเจ้าอยู่หัว บริเวณภายในวัดราชบพิธ และนําคณะผู้บริหาร ข้าราชการ พนักงานรัฐวิสาหกิจ สมาคมแม่บ้านมหาดไทย และพี่น้องพุทธศาสนิกชน ทําบุญตักบาตรพระสงฆ์และสามเณร บริเวณหน้าพระอุโบสถ
ภายหลังเสร็จสิ้นพิธีทําบุญตักบาตรฯ นายสุทธิพงษ์ จุลเจริญ ปลัดกระทรวงมหาดไทย นําคณะผู้บริหารระดับสูงและผู้ร่วมพิธี ถวายธูปเทียนแพเบื้องหน้าพระฉายาลักษณ์ สมเด็จพระนางเจ้า ฯ พระบรมราชินี จากนั้น นายสุทธิพงษ์ จุลเจริญ ปลัดกระทรวงมหาดไทย พร้อมด้วย ดร. วันดี กุญชรยาคง จุลเจริญ นายกสมาคมแม่บ้านมหาดไทย ถวายแจกันดอกไม้เบื้องหน้าพระฉายาลักษณ์ สมเด็จพระนางเจ้า ฯ พระบรมราชินี
การนี้ นายสุทธิพงษ์ จุลเจริญ ปลัดกระทรวงมหาดไทย นําผู้ร่วมพิธีถวายพระพรชัยมงคล ใจความสําคัญว่า ตลอดระยะเวลาที่ผ่านมา สมเด็จพระนางเจ้า ฯ พระบรมราชินี ทรงปฏิบัติพระราชกรณียกิจเคียงคู่พระบาทสมเด็จพระเจ้าอยู่หัว อย่างเป็นอเนกประการ ทั้งโดยเสด็จพระบาทสมเด็จพระเจ้าอยู่หัว ไปในการพระราชพิธีสําคัญต่าง ๆ และการทรงงานสนองและสืบสานโครงการอันเนื่องมาจากพระราชดําริหลากหลายสาขาในพื้นที่ต่าง ๆ ทั่วประเทศ เพื่อการพัฒนาต่อยอดและอํานวยประโยชน์สุขแก่ราษฎร ด้วยพระราชวิริยอุตสาหะ และน้ําพระราชหฤทัยที่เปี่ยมล้นด้วยพระเมตตา นํามาซึ่งความผาสุกร่มเย็นของปวงประชา และความเจริญรุ่งเรืองวัฒนาสถาพรของประเทศชาติสืบไป
“ในวาระอันเป็นมิ่งมงคลยิ่งนี้ ปวงข้าพระพุทธเจ้า ขอพระราชทานถวายพระพรชัยมงคล ขออานุภาพแห่งคุณพระศรีรัตนตรัย และสิ่งศักดิ์สิทธิ์ในสากลตลอดจนพระเทวานุภาพแห่งพระสยามเทวาธิราช และพระบรมเดชานุภาพแห่งสมเด็จพระบูรพมหากษัตริยาธิราชเจ้าทุกพระองค์ ได้โปรดอภิบาลประทานชัยมงคลให้สมเด็จพระนางเจ้า ฯ พระบรมราชินี เจริญด้วยจตุรพิธพรชัย ทรงพระเกษมสําราญ มีพระชนมายุยิ่งยืนนาน พระเกียรติคุณแผ่ไพศาลทั่วทิศานุทิศ สถิตเป็นมิ่งขวัญร่มเกล้า ของปวงข้าพระพุทธเจ้าและพสกนิกรชาวไทยตลอดกาลนิรันดร์เทอญ” นายสุทธิพงษ์ฯ กล่าวถวายพระพร
ด้าน ดร. วันดี กุญชรยาคง จุลเจริญ นายกสมาคมแม่บ้านมหาดไทย กล่าวว่า ด้วยสํานึกในพระมหากรุณาธิคุณอันหาที่สุดมิได้ที่สมเด็จพระนางเจ้า ฯ พระบรมราชินี ทรงทุ่มเทพระวรกายในการทรงงานด้วยพระราชปณิธาน ในการสืบสาน รักษา และต่อยอดโครงการอันเนื่องมาจากพระราชดําริและพระราชเสาวนีย์แห่งองค์สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง โดยเฉพาะอย่างยิ่งในด้านการส่งเสริมคุณภาพชีวิตที่ดีให้กับสตรีไทยทั้งประเทศ โดยทุกสถานที่ที่พระองค์เสด็จพระราชดําเนินเคียงข้างพระบาทสมเด็จพระเจ้าอยู่หัว พระองค์ท่านจะพระราชทานพระวโรกาสให้คณะผู้นําสตรีกลุ่มต่าง ๆ ได้เข้าเฝ้ารับเสด็จอย่างใกล้ชิด และพระองค์ก็จะเสด็จไปพระราชทานพระกําลังใจกลุ่มสตรีทุกกลุ่ม และผู้มาเฝ้ารับเสด็จฯ ไม่ว่าจะเป็นเวลายามดึกดื่นเพียงไหน จะมีสภาพอากาศที่ฝนตกหนักเพียงใด พระองค์ทรงไม่เหน็ดเหนื่อยหรือย่อท้อ นับเป็นมิ่งขวัญของพวกเราคนไทยทุกคน นํามาซึ่งความสงบร่มเย็น อันจะยังผลให้ครอบครัวไทย สังคมไทย และประเทศไทยมีความสุข ความเจริญ
“ขอเชิญชวนพี่น้องสตรีไทย และประชาชนคนไทยทั่วประเทศ ร่วมกันปฏิบัติบูชาด้วยการทําความดี เช่น ปลูกต้นไม้ บริจาคโลหิต ปฏิบัติศาสนกิจตามศาสนาที่ทุกท่านเคารพนับถือ หรือกิจกรรมอื่น ๆ ตามที่เห็นสมควรเพื่อเป็นการปฏิบัติบูชาน้อมเกล้าฯ ถวายเป็นพระราชกุศล เป็นพระพรชัยมงคลบันดาลดลให้ สมเด็จพระนางเจ้า ฯ พระบรมราชินี ทรงพระเกษมสําราญ พระพลานามัยแข็งแรง มีพระชนมายุยิ่งยืนนาน เป็นร่มโพธิ์ทองปกเกล้าฯ เหล่าพสกนิกรชาวไทยให้มีความสุขตราบนานเท่านาน” ดร.วันดี กล่าวในช่วงท้าย
จากนั้นในเวลา 08.09 น. นายสุทธิพงษ์ จุลเจริญ ปลัดกระทรวงมหาดไทย นําคณะผู้บริหารระดับสูงของกระทรวงมหาดไทย ดร. วันดี กุญชรยาคง จุลเจริญ นายกสมาคมแม่บ้านมหาดไทย นําคณะอุปนายกสมาคมแม่บ้านมหาดไทย และคณะกรรมการบริหารสมาคมแม่บ้านมหาดไทย ร่วมถวายแจกันดอกไม้และลงนามถวายพระพรชัยมงคล ณ ศาลาสหทัยสมาคมในพระบรมมหาราชวัง ด้วยความจงรักภักดีและสํานึกในพระมหากรุณาธิคุณ